Imtella' Ġunju 20, 2021 Rapport: Andrea Rossitto Filmat: Lee-jordan Busuttil Il-ħut huwa fost l-aktar ikel bnin, tant li huma bosta li jfittxu li jinkluduh fid-dieta tagħhom. Bejjiegħ tal-ħut li tkellem ma' TVM qal li l-aktar ħut li jimxi huwa s-salamun, it-tonn u l-pixxispad, filwaqt li rrimarka li ċertu ħut tal-qigħ, għalkemm hawn domanda għalih, m'għadx hawn ħafna minnu. Il-biologa marittima Dr Sandra Agius Darmanin saħqet fuq l-importanza li l-ħut għandu jkollu tabella biex ix-xerrej ikun jaf x'qed jixtri u spjegat kif tinduna jekk ħuta tkunx friska jew le. "Inqum naħseb fuq hawnhekk u qabel norqod naħseb fuq hawnhekk ukoll!" Rodney Cauchi dilettant tas-sajd minn ġuf ommu u ilu jbigħ il-ħut fil-Mosta seba' snin. "Ilni fil-qasam tal-ħut 16-il sena." Rodney spjegalna li minn sbieħ il-jum diġà jkun ilu sew li beda jxammar il-kmiem bil-għan li l-klijent isiblu erba' ħutiet friski. "Meta jkun bnazzi fit-3.15am nitlaq mid-dar…fl-4am tibda l-pixkerija…nixtru l-ħut imbagħad wara nibqgħu ġejjin hawnhekk…narma…xħin ikun kollox lest niftħu għan-nies fid-9am." Lil Rodney saqsejnieh liem hu l-aktar ħut li l-klijent sar ifittex. "L-aktar ħut li jimxi l-fillets hux bħal salamun, tonn, pixxispad…" Rodney ġibdilna l-attenzjoni għall-fatt li ċertu ħut m'għadekx issibu daqshekk. "Il-ħut tal-qigħ – il-ħut abjad ngħidulu – bħaċ-ċipullazz, pagri…dawk l-affarijiet naqsu daqsxejn żgħira." Tkellimna wkoll mal-bijologa marittima Sandra Agius Darmanin. Lil Dr Agius Darmanin, li ilha taħdem għal diversi snin mas-sajjieda rikreazzjonali, saqsejnieha kif tintebaħ li ħuta tkun friska. "L-ewwel ħaġa ħuta friska ma jkollhiex ħafna riħa…ftit riħa…riħa ta' baħar. Wieħed ukoll għandu jħares lejn il-ġilda…il-ġilda għandha tkun tleqq. Il-garġi…il-garġi jkunu ħomor sbieħ. L-għajnejn…l-għajnejn ikunu trasparenti u ma jkunux opaki jew bojod." Dr Agius Darmanin saħqet fuq l-importanza li l-ħut għandu jkollu tabella biex ix-xerrej ikun jaf x'qed jixtri. "Ikun hemm l-isem tal-ħuta, jekk huwhiex lokali jew jekk hux ġej minn barra…jekk huwhiex maqbud mis-salvaġġ jew inkella huwhiex farmed…barra minn hekk ukoll jekk huwhiex iffriżat jew inkella hux frisk." Ġaladarba l-ħuta tkun friska, Rodney qalilna li l-ħuta, aktar kemm tinżamm sempliċi fit-tisjir, aktar tinżillek għasel. "Ħuta friska ma tridx ħafna kumplikazzjoni biex issajjarha jiġifieri. Ma tridx titfgħalha ħafna affarijiet…ingredjenti…aktar kemm iżżommha sempliċi…daqsxejn olive oil, tewma, bżar u melħ…"